Onsdag er to afdelinger af Aalborg Kommune blevet ransaget af politiets nationale enhed for særlig kriminalitet (NSK), det blev bekræftet overfor TV2 Nord tidligere på dagen. De bekræftede lokationer er borgmesterens forvaltning på Boulevarden 13 og By- og Landskabsforvaltningen på Stigsborg Brygge 5 i Nørresundby. Samtidig kom det frem, at yderligere tre adresser blev ransaget ved samme lejlighed. TV2 Nord erfarer nu, at der er tale om tre private adresser. De private ransagninger er endnu ikke bekræftet, men på de to kommunale lokationer var det it-servere og al information vedrørende de ulovlige udbygningsaftaler, som NSK var ude efter, som en del af en efterforskning enheden står bag. Rådmanden for By- og Landskabsforvaltningen i Aalborg Kommune, Jan Nymark Thaysen (V), sagde tidligere på dagen, at alle medarbejdere samarbejdede med politiet, som fik udleveret, hvad de bad om. - De startede kvart over otte, hvor de mødte op på borgmesterens forvaltning med en ransagningskendelse på, at de ville have materiale udleveret angående udbygningsaftalerne, siger han.
Det er ikke kun kommunale bygninger, der onsdag er blevet ransaget, erfarer TV2 Nord.